Publication: Magyar Közlöny
Issue: MK-2010-77 (Year: 2010, Number: 77)
Era: contemporary
Section: 5. melléklet a 31/2010. (V. 13.) EüM rendelethez
Paragraph Index: 499

2. Fogalmak 2.1. A szintű bizonyíték: (alátámasztottan hatásos/nem hatásos/káros) legalább 1 db I. osztályú bizonyíték támasztja alá, vagy legalább 2 db konzisztens II. osztályú bizonyíték. 2.2. B szintű bizonyíték: (valószínűleg hatásos/nem hatásos/káros) legalább 1db II. osztályú bizonyíték, vagy nagyszámú III. osztályú bizonyíték. 2.3. Bradi/hipokinézis: a mozgás sebességének, amplitúdójának csökkenése, a mozgás indítás és leállítás megnehezülése. A Parkinson-kór diagnózisának egyik alappillére. 2.4. C szintű bizonyíték: (lehet, hogy hatásos/nem hatásos/káros) legalább 2 db, meggyőző III. osztályú bizonyíték. 2.5. Diszkinézis: akarattól független, ismétlődő, irreguláris ízületi mozgást létrehozó izommozgás, (például a végtagokban korea, a törzsön atetózis formájában, rendszerint disztóniával ötvöződik). 2.6. Disztónia: akarattól független izom összehúzódás, amely tartászavart hoz létre (például tortikollis, OFF-disztónia: az öregujj dorzalflexiója, stb.), diszkinézissel ötvöződhet. 2.7. Ergot derivátum: növényből kivont dopamin agonista hatású gyógyszerkészítmény. Retroperitoneális és valvuláris fibrózist okozhat. Alkalmazása során fél évenként transztorakalis szív ultrahang vizsgálat kötelező. 2.8. Fluktuáció: a betegség súlyosbodása során a korábban egész nap hatásos gyógyszeres kezelés hatása egyenetlenné válik. Az egyik típusa a hatás csökkenés-dózis lecsengés (Wearingoff, WO, OFF), a másik a dózis időbeli csúcshatásához kapcsolódó akarattól független mozgás (csúcsdózis diszkinézis, ON-diszkinézis). Az előző általában megelőzi a második jelentkezését. A fluktuáció kialakulásában a kezelés egyértelmű szerepe nem bizonyított. 2.9. Freezing („lefagyás”): a mozgás, a mozgáskoordináció hirtelen, váratlan zavara, leállása. 2.10. Komorbid betegségek: a Parkinson-kórhoz kapcsolódó bármely betegség. A betegség lefolyása során bármikor fontos ezek felismerése és mérlegelésük a terápiában. Különösen fontos a psychiátriai betegségek elkülönítése és kezelése. 2.11. Komplex nem-motoros tüneti szindróma: a motoros tüneteket több évvel megelőző tünetegyüttes, amely a betegség megjelenését jelenti/prognosztizálja: székrekedés, szaglászavar, hangulati élet elcsendesedése-hangulatzavar, alvászavar, nyálfolyás, vizelettartás nehezítettsége, egyoldali vállfájdalom. 2.12. Motoros komplikációk: a levodopa kezelés hosszú távon motoros komplikációkhoz vezet. A gyógyszeres kezelés egyre kevésbé tudja kontroll alatt tartani a parkinsonos tüneteket. A motoros komplikációk megjelenésétől kezdve késői Parkinson-kórról beszélünk. Motoros komplikációk: wearing off, on-off jelenség, kiszámíthatatlan off-time, dyskinéziák, disztóniák, freezing. 2.13. Motoros tünetek: a bazalis ganglionok működészavara által kiváltott mozgató rendszeri tünetek. Ezek a Brit Agybank kritériumrendszere alapján meghatározott fő mozgás zavar típusok és a hozzájuk kapcsolódó másodlagos mozgatórendszeri tünetek együttesen. 2.14. Nem-motoros tünetek: a beteg életminőségét a motoros tüneteknél is markánsabban meghatározó összes eltérés: kognitív, hangulati, magatartási, érzőrendszeri, fájdalmi, autonóm idegrendszeri, gasztrointesztinális jellegű panasz és vizsgálható eltérés. Ezek egy része megelőzi a motoros tüneteket. Számuk szaporodik a betegség lefolyása során és a motoros fluktuációkhoz kapcsolódva még erőteljesebbek lesznek. 2.15. Nyugalmi tremor: a végtagok, az ajak, a nyelv, a szempilla oszcilláló, ritmusos, akarattól független mozgása, amely a testrész akaratlagos innervációtól mentes állapotában észlelhető, és akaratlagos mozgás során megszűnik. A Parkinson-kór diagnózisának egyik alappillére. A betegek egy részében mozgásra aktiválódó végtag komponensek lehetnek. 2.16. On-off jelenség: motoros komplikáció. A gyógyszeres kezelés hatására csökkennek a Parkinson-kór tünetei, azonban a hatóanyag koncentrációja az agyban nem állandó. Amikor a szint alacsony, a tünetek erősebbek (off fázis). Az off és on fázis váltakozása jelenleg együtt jár a Parkinson-kórral, és a hosszú távú levodopa kezelés után az ingadozás kiszámíthatatlanabbá válik. 2.17. Parkinsonizmusok, Parkinson szindrómák: a Parkinson-kórra jellemző neurológiai gócjelekhez egyéb panaszok és neurológiai eltérések kapcsolódnak a betegség kezdetétől, máskor későbbi szakaszában. Ezek a tünetek kevésbé vagy nem reagálnak a klasszikus Dopamin visszahelyező terápiára. 2.18. Parkinson-kór előrehaladott szakasza: a motoros fluktuációk kezdetétől a beteg haláláig tartó szakasz. 2.19. Parkinson-kór korai szakasza: a motoros tünetek megjelenésétől a motoros fluktuációk megjelenéséig (diagnosztikus kritériumok alapján felállított diagnózis). 2.20. Rigor: az izomzat nyugalomban is fennálló, sokszor fájdalmas feszülése, amely egyaránt érinti az végtagok agonista és antagonista izmait. A Parkinson-kór diagnózisának egyik alappillére. 2.21. Wearing-off, OFF állapot: a dopamin visszahelyező/pótló gyógyszerhatás (levodopa, dopamin agonista) visszatérő, gyógyszerbevételektől függő formája és a hatástalanság megjelenését jelenti: a már hatékonyan kezelt motoros és nem-motoros tünetek igen kifejezetten visszatérnek. Hatáscsökkenés esetén egyenletesen, míg dózisvégi csökkenés esetén a következő bevett gyógyszer adag hatása jelentkezéséig. Különleges OFF-állapotok vannak: a hatás késés (Delayed-ON): a „szokásos” idő elmúltával nem jelentkezik a hatás, csak később, hatás elmaradás (No-ON): a gyógyszerbevétel ellenére nincs hatás és eljön ilyen állapotban a következő bevétel ideje. 2.22. „Red Flag”: olyan panasz és neuropsychiátriai jelenség, gócjel, amely a betegség korai szakaszában jelzi a vizsgálónak, hogy Parkinson szindróma valószínű és nem Parkinson-kór.

Source: https://magyarkozlony.hu/hivatalos-lapok/611c5e584c1a1d6d6c82990316b856590b944204/dokumentumok/02a633dc638c6a5a364ab9978d09a00e37c5471d/letoltes